Yudafoi lɛ Nu Nyɔŋmɔ Gbee, Shi No Hãaa Amɛhe Yesu Nɔ Amɛye ( Yohane 12) | Yesu Wala Shihilɛ\nMƐI PII NU NYƆŊMƆ GBEE\nNƆ NI ABAADAMƆ NƆ AKOJO MƐI\nYesu yɛ sɔlemɔwe lɛ lolo yɛ Ju, ni ji Nisan 10 lɛ nɔ, eewie gbe ni abaagbe lɛ lɛ he. Akɛni Yesu miisusu bɔ ni egbele lɛ baanyɛ agbe Nyɔŋmɔ gbɛ́i lɛ he guɔ lɛ he hewɔ lɛ, ewie akɛ: “Ataa, wo ogbɛ́i lɛ hiɛ nyam.” Kɛkɛ ni gbee ko jɛ ŋwɛi kɛɛ: “Miná miwo ehiɛ nyam, ni mawo ehiɛ nyam ekoŋŋ.”​—Yohane 12:27, 28.\nMɛi ni yɔɔ jɛmɛ lɛ ahe jɔ̃ amɛhe. Mɛi komɛi susu akɛ nugbɔshiimɔ he amɛnu lɛ. Mɛi krokomɛi hu kɛɛ akɛ: “Ŋwɛibɔfo ko kɛ lɛ ewie.” (Yohane 12:29) Shi Yehowa diɛŋtsɛ ji mɔ ni wie lɛ! Ni jeee enɛ ji klɛŋklɛŋ be ni adesai nuɔ Nyɔŋmɔ gbee yɛ Yesu hewɔ.\nBe ni Yohane Baptisilɔ lɛ baptisi Yesu aaafee afii etɛ kɛ fã ni eho nɛ lɛ, enu ni Nyɔŋmɔ miiwie Yesu he akɛ: “Mɔ nɛ ji mi-Bi ni misumɔɔ lɛ lɛ, mɔ ni mikpɛlɛ enɔ lɛ.” Sɛɛ mli yɛ afi 32 Ŋ.B. Hehoo lɛ sɛɛ lɛ, Yesu su tsake yɛ Yakobo, Yohane, kɛ Petro hiɛ. Hii etɛ nɛɛ nu Nyɔŋmɔ gbee akɛ: “Mɔ nɛ ji mi-Bi ni misumɔɔ lɛ lɛ, mɔ ni mikpɛlɛ enɔ lɛ. Nyɛboa lɛ toi.” (Mateo 3:17; 17:5) Shi Yehowa gbee ni anu yɛ sɔlemɔwe lɛ ji shii etɛ nɔ ní adesai miinu ni Yehowa miiwie!\nYesu kɛɛ akɛ: “Jeee mihewɔ gbee nɛɛ ba, shi nyɛ moŋ nyɛhewɔ.” (Yohane 12:30) Enɛ yeɔ he odase akɛ, Nyɔŋmɔ Bi ji lɛ lɛɛlɛŋ, ni ji Mesia ni awo ehe shi lɛ.\nKɛfata he lɛ, bɔ ni Yesu hi shi ehã lɛ ji nɔkwɛmɔnɔ ni tsɔɔ wɔ bɔ ni esa akɛ adesai ahi shi ahã, ni emaa nɔ mi hu akɛ esa jogbaŋŋ akɛ abaakpãtã Satan Abonsam, ni ji jeŋ nɛɛ nɔyelɔ lɛ hiɛ. Yesu kɛɛ akɛ: “Agbɛnɛ aakojo je nɛɛ; agbɛnɛ abaafã je nɛɛ nɔyelɔ lɛ ashɛ afɔ̃.” Yesu gbele lɛ baahã eye kunim moŋ fe ni ebaahã aye enɔ. Yɛ mɛɛ gbɛ nɔ? Etsɔɔ mli akɛ: “Kɛ̃lɛ, mi lɛ, kɛ́ awó minɔ kɛjɛ shikpɔŋ lɛ nɔ lɛ, magbala mɛi srɔtoi fɛɛ kɛba miŋɔɔ.” (Yohane 12:31, 32) Yesu baatsɔ gbe ni abaagbe lɛ yɛ tso nɔ lɛ nɔ egbala mɛi kɛba eŋɔɔ, ni no baahã amɛná naanɔ wala.\nBe ni Yesu wie akɛ ‘abaawo enɔ’ lɛ, asafoku lɛ kɛɛ akɛ: “Wɔnu kɛjɛ Mla lɛ mli akɛ Kristo lɛ hiɔ shi kɛyaa naanɔ. Te feɔ tɛŋŋ ni bo lɛ, okɛɔ akɛ esa akɛ awó gbɔmɔ Bi lɛ nɔ lɛ? Namɔ ji gbɔmɔ Bi nɛɛ?” (Yohane 12:34) Yɛ odaseyelii nɛɛ ni Nyɔŋmɔ gbee po ni amɛnu lɛ fata he lɛ fɛɛ sɛɛ lɛ, mɛi babaoo ekpɛlɛɛɛ nɔ akɛ Yesu ji gbɔmɔ Bi lɛ lɛɛlɛŋ, mɔ ni ji Mesia ni awo ehe shi lɛ.\nYesu wie akɛ lɛ ji “la lɛ,” taakɛ ewie be ko ni eho lɛ. (Yohane 8:12; 9:5) Ekɛɛ asafoku lɛ akɛ: “La lɛ baahi nyɛteŋ be kukuoo ko. Nyɛnyiɛa be mli ni nyɛyɔɔ la lɛ lolo lɛ, koni duŋ lɛ akaye nyɛnɔ . . . Gbii abɔ ni nyɛyɔɔ la lɛ nɛɛ, nyɛjiea hemɔkɛyeli kpo yɛ la lɛ mli, koni nyɛtsɔmɔ la bii.” (Yohane 12:35, 36) Enɛ sɛɛ lɛ, Yesu gbala ehe shi, ejaakɛ jeee Nisan 10 lɛ nɔ esa akɛ egbo. Esa akɛ egbo loo ‘awo enɔ,’ ni tsɔɔ akɛ asɛŋ lɛ yɛ tso nɔ, yɛ Nisan 14 ni ji gbi ni ayeɔ Hehoo lɛ nɔ.​—Galatiabii 3:13.\nKɛ́ wɔsusu Yesu sɔɔmɔ nitsumɔ lɛ fɛɛ he lɛ, wɔnaa faŋŋ akɛ hemɔkɛyeli ni Yudafoi lɛ náaa yɛ emli lɛ ji gbalɛ mlibaa. Yesaia gba akɛ mɛi ahiŋmɛii baashwila ni amɛtsui hu baakpilim koni amɛkakpale ni atsa amɛ. (Yesaia 6:10; Yohane 12:40) Yɛ anɔkwale mli lɛ, Yudafoi lɛ babaoo ku amɛhiɛ amɛshwie odaseyelii ni tsɔɔ akɛ Yesu ji Kpɔ̃lɔ ni awo ehe shi, gbɛ ni kɛ mɔ yaa wala mli lɛ nɔ.\nNikodemo, Yosef ni jɛ Arimatia, kɛ nɔyelɔi krokomɛi “ná hemɔkɛyeli yɛ [Yesu mli].” Shi ani amɛbaahã mɛi ana amɛhemɔkɛyeli lɛ faŋŋ, loo amɛkɛbaato, ekolɛ akɛni amɛmiishe gbeyei akɛ abaashwie amɛ kɛjɛ kpeehe lɛ hewɔ loo akɛni “amɛsumɔɔ gbɔmɛi ahiɛnyam” lɛ hewɔ?​—Yohane 12:42, 43.\nYesu diɛŋtsɛ tsɔɔ nɔ ni kɛ́ mɔ ko fee lɛ no tsɔɔ akɛ eyɛ hemɔkɛyeli, ekɛɛ akɛ: “Mɔ fɛɛ mɔ ni náa hemɔkɛyeli yɛ mimli lɛ, jeee mi pɛ mimli enáa hemɔkɛyeli yɛ, shi yɛ mɔ ni tsu mi lɛ hu mli.” Akɛni anɔkwalei ni Nyɔŋmɔ kɛɛ Yesu akɛ etsɔɔ ni Yesu hu tee nɔ etsɔɔ lɛ he hiaa waa hewɔ lɛ, Yesu wie akɛ: “Mɔ fɛɛ mɔ ni kwaa mi ni emɔɔɔ miwiemɔi lɛ amli lɛ, eyɛ mɔ ko ni baakojo lɛ. Wiemɔ ni miwie lɛ ji nɔ ni baakojo lɛ yɛ naagbee gbi lɛ nɔ.”​—Yohane 12:44, 45, 48.\nYesu mu naa akɛ: “Mitooo mi diɛŋtsɛ miyiŋ miwieee, shi Tsɛ lɛ ni tsu mi lɛ diɛŋtsɛ ewo mi kitã yɛ nɔ ni mikɛɛ kɛ nɔ ni miwie lɛ he. Ni mile akɛ ekitã lɛ, naanɔ wala ni.” (Yohane 12:49, 50) Yesu le akɛ etsɛŋ ni ebaafɔse ela akɛ afɔle kɛhã mɛi ni jieɔ hemɔkɛyeli kpo yɛ emli lɛ.​—Romabii 5:8, 9.\nMɛɛ bei srɔtoi etɛ amli anu Nyɔŋmɔ gbee yɛ Yesu hewɔ?\nMɛɛ nɔyelɔi he Yesu nɔ ye? Mɛni hewɔ amɛjieee nakai hemɔkɛyeli lɛ kpo yɛ faŋŋ lɛ?\nMɛni nɔ abaadamɔ akojo mɛi “yɛ naagbee gbi lɛ nɔ”?